Rolspelers sit koppe bymekaar oor maatreëls | Netwerk24
Rolspelers sit koppe bymekaar oor maatreëls
Deur Samantha van den Berg 13 Februarie 2020 12:09
Die organiseerders van Agri-Expo Livestock buite Stellenbosch is een van ses rolspelers wat hulself onlangs tot verbeterde biosekerheidsmaatreëls op veeskoue verbind het. Foto: Verskaf
Die organiseerders van ses van die land se grootste veeskoue het hulself tot verbeterde biosekerheidsmaatreëls in die bedryf en op dié geleenthede verbind.
'n Vergadering is onlangs in Centurion, Gauteng, gehou waartydens verteenwoordigers van onder meer die Bloemskou, die Royalskou in Pietermaritzburg, Nampo-oesdag, Nampo Alfa, Nampo Kaap, Agri-Expo Livestock, sowel as dr. Faffa Malan, bestuurder van die Herkouerveterinêre Vereniging van Suid-Afrika, en dr. Danie Odendaal, direkteur van die Veeartsnetwerk, hulself daartoe verbind het om 'n wetenskapgebaseerde biosekerheidsprotokol saam te stel vir die aanbied van veeskoue vanjaar én in die toekoms.
Dié vergadering volg kort op die uitbreking van bek-en-klouseer aan die einde van verlede jaar, en die nasionale verbod op veilings wat daarop gevolg het. Odendaal gaan deur die rolspelers gekontrakteer word om die protokol op te stel.
Luidens 'n gesamentlike verklaring wat ná afloop van die vergadering uitgereik is, is die bek-en-klouseer-uitbreking die grootste dryfveer agter die vergadering.
Dit het die belangrikheid van biosekerheid opnuut weer onder die aandag van alle rolspelers in die lewendehawebedryf gebring.
"Die uiteindelike doel van die vergadering was om 'n stel beste praktyke by elk van die onderskeie geleenthede te vestig, ten einde die bedryf holisties te dien en in die beste belang van vertoners op te tree."
Volgens die skouverteenwoordigers is álle rolspelers in die landboubedryf daarvoor verantwoordelik om soortgelyke uitbrekings te voorkom en behoorlik te bestuur – nie net die regering nie.
Al ses van hulle het ook onderneem om met die onderskeie owerhede saam te werk om biosekerheidsmaatreëls te ondersteun, lui die verklaring verder.
Die biosekerheidsprotokol sal spesifiek geld vir lewendehawe-tentoonstellings oor die land heen. Kleiner streekskoue sal ook bygestaan word met die implementering daarvan, aldus die rolspelers.